‘Boer soek ŉ vrou’-manne ontstig kykersBoer Rob en Maureen (Foto: kykNET) Kykers van die gewilde kykNET-werklikheidsreeks Boer soek ŉ vrou het Donderdagaand in hul duisende na Facebook gestroom om hul misnoeë oor sommige van die deelnemers aan die program se besluite uit te spreek. Dié manne se besluite, wat oënskynlik onverwags was, het talle kykers warm onder die kraag. Kykers was Donderdag veral geskok toe boer Rob nie vir Maureen saam op vakansie neem nie, omdat dié twee “ooglopend verlief gelyk het”, soos Anna-Lee Dos Santos op sosiale media laat hoor het. Dit was egter nie die enigste terugslag nie: Kykers het ook by die honderde kommentaar gelewer oor boer Leon-Fritz en Chanté wat aan die einde van die episode vertel dat hulle net besluit het om vriende te bly. Selfs Minki van der Westhuizen, die reeks se aanbieder, moes meer as een keer vrae vra om seker te maak dat sy reg verstaan. In ŉ reeks kykNET-video’s het dié “paartjies” Donderdagaand oor hulle besluite gepraat. Leon-Fritz en Chanté (Foto: kykNET) “Ek sou baie graag met vakansie wou aansluit, maar by ŉ vorige gesprek tussen my en Rob het hy gesê dat hy nie ŉ langtermyntoekoms vir ons sien nie. Die rede dat ek ingeskryf het, was nie om ŉ man te soek nie – ek wou ŉ konneksie met Rob vind, maar hy het vroeg in die reeks reeds besluit ons persoonlikhede pas nie,” het Maureen gesê. Leon-Fritz en Chanté het aan Minki vertel daar is “ŉ verskil tussen die perfekte persoon en jóú perfekte persoon”. “Ek dink een van die slegste dinge is om nie te weet waar mens staan met iemand nie, en ons wou dit uitklaar,” het Leon-Fritz gesê. “Ons was eerlik met mekaar – ons het gesê ons albei bid al lank vir die regte persoon, maar ons glo nie ons is dit vir mekaar nie. In hierdie stadium is daar net vriendskap tussen ons.” “Dit lyk nie vir my of die boere vanjaar regtig ŉ vrou gesoek het nie!” het Joan Swanepoel op Facebook laat hoor. Krizelda de Beer Smit, ewe ontsteld, sê dié paartjies se gedrag was nie dié van vriende nie. “As jy net vriende is, hou mens nie handjies vas nie, jy sit nie op mekaar se skoot nie en voer mekaar nie sjokolade nie! Ag nee, Leon-Fritz!” Kykers sê dié reeks se boere is heel waarskynlik “bang vir vroue” omdat minder verhoudings as in vorige reekse uitgewerk het. “Ag nee! Die een wil moeiliker wees as die ander. Verander dalk die program se naam na Boer soek ŉ vriendin,” het Tanya Brewis Wolvaardt laat hoor. Vir meer inligting besoek Boer soek ŉ vrou se Facebook-blad. Kyk na die video’s op kykNET se webwerf.